和陶淵明二十首  其二○
作者：陳造
朝代：宋

paragraphs: 陶翁出宰縣，徑去亦天真。
閑居詩成集，古雅仍深醇。
坡翁訪赤壁，臨流雙鬢新。
小袖補衮手，千篇準過秦。
兩翁閲當世，眇若毫端塵。
熙豐望義熙，愛君最忠勤。
向非與道俱，寧爾著語親。
自我誦遺編，行身少知津。
敢忘炷爐香，亦復墊雨巾。
鼎鼎蓋棺前，期無愧斯人。